《丙寅岁饥且旱祷而遂雨》
元代·邓雅

骄阳欲肆旱，我心日忧煎。摅衷诉真宰，甘雨倏沛然。

况复连日阴，润泽斯能全。晨登陇亩间，眺望凉风前。

嘉谷总生意，众草亦鲜妍。始知天地心，长育无枯偏。

我生食破砚，亦有东皋田。年饥幸丰稔，喜极著斯篇。

作者简介：邓雅（1328—？），字伯言，江西峡江县（明初峡江地域属新淦县）人，曾中元代明经科。明洪武中，以郡举入京。太祖命赋钟山诗，稿既呈，其中一联，太祖大喜，以手拍案高诵之。雅以为帝怒，惊死于墀下，扶至东华门始醒。授谕德，寻辞归。与梁寅（新余名士）友善，讲学于石门山中。邓雅工诗，气味冲澹，颇有自然之致，以能诗而鸣东南。著有《玉笥集》九卷，凡数百篇，录于《四库全书》。